3.  การประกอบธุรกิจของแต่ละสายผลิตภัณฑ์

    1.  ลักษณะผลิตภัณฑ์หรือการบริการ

บริษัทประกอบธุรกิจหลักด้านประกันวินาศภัย คือการให้บริการด้านรับการเสี่ยงภัยจากผู้เอาประกันภัย
นอกจากนั้นบริษัทยังมีอาคารสำนักงานสูง 20 ชั้น สำหรับให้เช่าเป็นที่ตั้งสำนักงานต่าง ๆ และ
อาคารสำนักงานสูง 7 ชั้น ที่ส่วนหนึ่งใช้เป็นสำนักงานของบริษัท และอีกส่วนหนึ่งให้เช่า
ทำให้เกิดรายได้เสริมเป็นการเพิ่มพูนรายได้ให้กับบริษัทอีกทางหนึ่ง

สำหรับธุรกิจหลักด้านประกันวินาศภัย ซึ่งให้บริการด้านรับการเสี่ยงภัยตามกรมธรรม์ประเภทต่าง ๆ
เช่น กรมธรรม์ประกันอัคคีภัย กรมธรรม์ประกันภัยทางทะเลและขนส่ง กรมธรรม์ประกันภัยรถยนต์
และกรมธรรม์ประกันภัยเบ็ดเตล็ด
ที่ผู้เอาประกันภัยสามารถเลือกซื้อได้ตามความต้องการเพื่อให้เหมาะสมกับทรัพย์สินแต่ละประเภท นั้น
สามารถแบ่งประเภทกรมธรรม์ต่าง ๆ โดยสังเขปดังนี้

1.  การประกันอัคคีภัย

เป็นการประกันภัยซึ่งให้ความคุ้มครองต่อทรัพย์สินที่เอาประกันภัย เช่น อาคารสิ่งปลูกสร้าง
สต๊อคสินค้า และเฟอร์นิเจอร์ เป็นต้น ที่ต้องสูญเสียหรือเสียหาย เนื่องจากเพลิงไหม้ หรือฟ้าผ่า
หรือการระเบิดของแก๊สที่ใช้สำหรับทำแสงสว่าง
หรือประโยชน์เพื่อการอยู่อาศัยในระหว่างระยะเวลาที่ได้เอาประกันภัยไว้
และการสูญเสียหรือเสียหายอื่น ที่ผู้เอาประกันต้องการให้คุมครอง
เพื่อให้เหมาะสมกับลักษณะของทรัพย์สิน และธุรกิจของผู้เอาประกัน

1.  การประกันภัยทางทะเลและการขนส่ง

เป็นการประกันภัยที่มุ่งให้ความคุ้มครองต่อความสูญเสียหรือเสียหายซึ่งเกิดขึ้นกับทรัพย์สินที่เอาประกันภัยจากภัยทางทะเล
ในระหว่างการเดินทางหรือการขนส่งทางทะเล
ทั้งที่เกิดขึ้นกับตัวเรือหรือสินค้าที่บรรทุกอยู่ในตัวเรือและยังรวมถึงการขนส่งทางอากาศด้วย

2.  การประกันภัยรถยนต์ แบ่งออกเป็น 2 ประเภทใหญ่ๆ ดังนี้ คือ

1.  การประกันภัยรถยนต์ภาคบังคับ เป็นการประกันภัยที่พระราชบัญญัติคุ้มครองผู้ประสบภัยจากรถ
    พ.ศ. 2535

1.  การประกันภัยรถยนต์ภาคสมัครใจ
    เป็นการประกันภัยซึ่งเจ้าของรถมีความประสงค์จะมอบหมายความเสี่ยงภัยจากอุบัติเหตุจากการใช้รถให้กับผู้รับประกันภัยเป็นผู้รับเสี่ยงภัยไว้แทน

    1.  การประกันภัยเบ็ดเตล็ด

เป็นการประกันวินาศภัยทุกประเภทนอกเหนือจากการประกันอัคคีภัย
การประกันภัยทางทะเลและขนส่ง และการประกันภัยรถยนต์
ซึ่งประกอบไปด้วยความคุ้มครองหลายรูปแบบ เช่น การประกันภัยอุบัติเหตุส่วนบุคคล
การประกันสุขภาพ การประกันภัยโจรกรรม การประกันภัยเงินค่าทดแทนแรงงาน
การประกันภัยหม้อกำเนิดไอน้ำและถังอัดความดัน การประกันภัยเครื่องจักรโรงงาน
การประกันกระจก การประกันภัยเดินทาง การประกันภัยความรับผิดชอบต่อบุคคลภายนอก
การประกันภัยการขนส่งเงินสด ฯลฯ

2.  การตลาดและภาวะแข่งขันของอุตสาหกรรม

    1.  สภาวะการแข่งขันของอุตสาหกรรม

สถานการณ์การแข่งขันของธุรกิจประกันวินาศภัยในปัจจุบันมีแนวโน้มรุนแรงขึ้นเรื่อย ๆ
โดยแต่ละบริษัทต่างแข่งขันกันทั้งในด้านการพัฒนาผลิตภัณฑ์และการบริการ
เพื่อตอบสนองความต้องการของลูกค้ามากขึ้น
และการแข่งขันในด้านลดเบี้ยประกันภัยให้ต่ำกว่าคู่แข่งเพื่อดึงดูดลูกค้า
นอกจากนี้ยังมีบริษัทประกันภัยอีกหลายแห่งที่ได้ควบกิจการกับบริษัทประกันภัยต่างชาติ
ซึ่งมีความพร้อมทั้งในด้านเทคโนโลยี บุคลากรและเงินทุน
ยิ่งทำให้การแข่งขันเป็นไปอย่างเข้มข้นยิ่งขึ้น

สำหรับเศรษฐกิจประเทศไทยในปี 2550 ภาพรวมมีเสถียรภาพ
โดยข้อมูลจากสำนักงานคณะกรรมการพัฒนาการเศรษฐกิจและสังคมแห่งชาติรวบรวมไว้ว่า
ประมาณการผลิตภัณฑ์มวลรวมในประเทศ (GDP) ขยายตัวร้อยละ 4.8
ปัจจัยที่สนับสนุนการขยายตัวของเศรษฐกิจ ประกอบด้วย
ภาวะเศรษฐกิจของประเทศส่งออกสำคัญของไทยขยายตัวสูง
และเอื้อประโยชน์ต่อการส่งออกของไทย
การเร่งรัดการเบิกจ่ายงบประมาณรัฐบาลและงบลงทุนรัฐวิสาหกิจอย่างต่อเนื่อง
อัตราดอกเบี้ยต่ำลงในครึ่งแรกของปี และความเชื่อมั่นผู้บริโภคและภาคธุรกิจเริ่มดีขึ้นในช่วงปลายปี
ทำให้แนวโน้มเศรษฐกิจไทยในปี 2551 น่าจะขยายตัวได้ดี
เนื่องจากการลงทุนภาคเอกชนมีสัญญาณฟื้นตัวเร็ว
และการส่งออกในช่วงปลายปียังแสดงถึงแนวโน้มที่ดีสำหรับสินค้าข้าว มันสำปะหลัง ยางพารา
อิเล็กทรอนิกส์ และรถยนต์ การขยายตัวของเศรษฐกิจในปี 2551
จะมีลักษณะที่สมดุลมากขึ้นจากการฟื้นตัวของอุปสงค์ภายในประเทศ สนับสนุนโดยหลายปัจจัย ได้แก่
การดำเนินนโยบายงบประมาณขาดดุลและการดำเนินนโยบายเร่งด่วนเพื่อสร้างความเข้มแข็งของเศรษฐกิจ
อัตราดอกเบี้ยต่ำ อัตราการว่างงานต่ำ ความเชื่อมั่นของประชาชนและภาคธุรกิจดีขึ้น
แต่แรงกดดันจากต้นทุนราคาน้ำมันจะทำให้อัตราเงินเฟ้อสูงขึ้น
และยังมีข้อจำกัดจากปัจจัยภายนอกทั้งราคาน้ำมันที่สูงขึ้นและการชะลอตัวของเศรษฐกิจโลก

แต่อย่างไรก็ตาม ในส่วนของอัตราการเจริญเติบโตของธุรกิจประกันภัยนั้น
ข้อมูลจากกองส่งเสริมการประกันภัยและสารสนเทศ
สำนักงานคณะกรรมการกำกับและส่งเสริมการประกอบธุรกิจ(คปภ.) ปรากฏว่า
ในช่วงเดือนมกราคม – กันยายน 2550 มีจำนวนเบี้ยประกันภัยรับโดยตรงทั้งสิ้น 74,266 ล้านบาท
เพิ่มจากช่วงเดียวกันของปี 2549 ที่มีจำนวนเบี้ยประกันภัย 69,131 ล้านบาท
คิดเป็นอัตราการเจริญเติบโตร้อยละ 7.43
จะเห็นได้ว่าภาพรวมของอุตสาหกรรมประกันวินาศภัยยังคงมีอัตราการเติบโตอยู่
อันเนื่องมาจากผู้บริโภคใส่ใจ และให้ความสำคัญกับการทำประกันภัยมากขึ้น
ซึ่งอาจเกิดจากการเกิดภัยธรรมชาติทั้งใน และนอกประเทศ ทำให้ผู้บริโภคตระหนักถึงประโยชน์
และความจำเป็นของการประกันภัยมากขึ้น จึงทำให้การขยายตัวของธุรกิจยังคงมีอยู่
แม้อัตราจะลดลงก็ตาม

2.  ส่วนแบ่งตลาดภายในอุตสาหกรรม

บริษัท บางกอกสหประกันภัย จำกัด (มหาชน) มีสัดส่วนครองตลาดในธุรกิจประกันวินาศภัย ร้อยละ
0.39 อยู่ในอันดับที่ 46 โดยสามารถแยกตามประเภทการประกันภัยได้ดังนี้

1.  ประกันอัคคีภัย ครองตลาดอยู่ในอันดับที่ 18 มีส่วนแบ่งตลาดร้อยละ 1.51

2.  ประกันภัยเบ็ดเตล็ด ครองตลาดอยู่ในอันดับที่ 29 มีส่วนแบ่งตลาดร้อยละ 0.18

3.  ประกันภัยทางทะเลและขนส่ง ครองตลาดอยู่ในอันดับที่ 32 มีส่วนแบ่งตลาดร้อยละ 0.34

4.  ประกันภัยรถยนต์ ครองตลาดอยู่ในอันดับที่ 46 มีส่วนแบ่งตลาดร้อยละ 0.09

ที่มา :
ข้อมูลเบี้ยประกันภัยรับโดยตรงจากสำนักงานคณะกรรมการกำกับและส่งเสริมการประกอบธุรกิจ
(คปภ.) เดือนมกราคม – กันยายน 2550

1.  กลยุทธ์การแข่งขันในภาพรวม

  ในปี 2550 บริษัทดำเนินกลยุทธ์ทางการตลาดดังนี้

1.  ออกแบบกรมธรรม์ใหม่ ๆ เพื่อให้มีความหลากหลาย
    และตรงตามความต้องการของผู้เอาประกันมากขึ้น โดยในปี 2550
    บริษัทได้ออกกรมธรรม์ประกันภัยรถยนต์ที่ใช้ชื่อว่า BUI Super 3
    ที่ให้ความคุ้มครองความรับผิดชอบต่อบุคคลภายนอก อันได้แก่ ความเสียหายต่อชีวิตร่างกาย
    ความเสียหายต่อทรัพย์สิน
    และคุ้มครองความเสียหายต่อตัวรถยนต์ประกันอันเกิดจากการชนกับรถคู่กรณีที่เป็นยานพาหนะทางบก

2.  พัฒนาช่องทางการตลาดใหม่ ๆ เพื่อให้เข้าถึงกลุ่มเป้าหมายได้อย่างรวดเร็ว
    และครอบคลุมยิ่งขึ้น

    1.  กลุ่มลูกค้าเป้าหมาย

  ลูกค้าเป้าหมายของบริษัท สามารถแบ่งออกได้เป็น 2 กลุ่มคือ

1.  ลูกค้าองค์กร ได้แก่ โรงงานอุตสาหกรรม บริษัทห้างร้าน และผู้ประกอบธุรกิจในสาขาต่าง ๆ

2.  ลูกค้ารายย่อย

    1.  การจัดหาผลิตภัณฑ์และบริการ

        1.  เนื่องจากบริษัทดำเนินการมากว่า 79 ปี ฐานลูกค้าเดิมของบริษัทมาจากตัวแทน
            นายหน้า สถาบันการเงิน และการขายตรง
            ต่อมาสภาวะการแข่งขันของตลาดประกันภัยมีมากขึ้น
            ประชาชนมีความรู้เกี่ยวกับการประกันภัย
            และเห็นความสำคัญของการทำประกันภัยมากขึ้น นอกจากนั้นผู้ประกอบการ
            และเจ้าของธุรกิจไม่ว่าจะเป็นขนาดเล็ก หรือขนาดใหญ่
            ต่างก็ต้องการการประกันภัยแบบที่เหมาะสมและมีประสิทธิภาพมากที่สุด
            นายหน้าจึงมีบทบาทสำคัญอย่างมากในการเสนอแบบต่าง ๆ
            ของการประกันภัยที่สอดคล้องและเหมาะสมกับธุรกิจของลูกค้านั้น ๆ

บริษัทเล็งเห็นถึงการเปลี่ยนแปลงแหล่งของฐานธุรกิจ จึงได้ขยายงานโดยการรับงานผ่านนายหน้า
และสถาบันการเงินมากขึ้น นอกเหนือไปจากดำเนินการกับติดต่อกับลูกค้าโดยตรง ส่วนตัวแทนย่อย
ก็ยังคงเป็นแหล่งงานที่มั่นคงของบริษัทเช่นเดิม กล่าวโดยสรุปได้ว่า แหล่งงานของบริษัท
สามารถแบ่งเป็นกลุ่มได้คือ

1.  ประกันภัยเชิงอุตสาหกรรมและพาณิชย์ (Commercial Line) แหล่งงานมาจากนายหน้า
    สถาบันการเงิน

2.  ประกันภัยทรัพย์สินส่วนบุคคล (Personal Line) มาจากตัวแทน และการขายตรง

    1.  ผลิตภัณฑ์ของบริษัท เป็นกรมธรรม์ประกันภัยประเภทต่าง ๆ
        ที่ได้รับความเห็นชอบจากกรมการประกันภัย ทั้งกรมธรรม์แบบมาตรฐาน
        และกรมธรรม์ที่ถูกออกแบบให้เหมาะสมกับลูกค้าแต่ละราย
        โดยบริษัทมีการพัฒนาทั้งในด้านบุคลากร อุปกรณ์เครื่องมือเครื่องใช้
        รวมถึงระบบการดำเนินงานอย่างต่อเนื่อง
        และยึดหลักการลงทุนโดยไม่ได้มุ่งหวังให้เกิดผลตอบแทนสูงสุดแต่เพียงอย่างเดียว
        แต่มุ่งหวังให้บริษัทสามารถดำรงสภาพคล่องได้อย่างเหมาะสมด้วย

    2.  แหล่งที่มาของเงินทุนของบริษัท คือรายได้จากการรับประกันภัย
        รายได้จากการให้เช่าอาคารสำนักงาน เงินกองทุน และการก่อหนี้ของบริษัท
        ซึ่งบริษัทจะนำเงินรายได้ส่วนเกินหลังจากการจ่ายค่าใช้จ่ายต่าง ๆ
        นำไปลงทุนเพื่อให้ได้ผลตอบแทนที่เพิ่มขึ้น

    3.  การลงทุนของบริษัท เป็นไปตามประกาศของกระทรวงพาณิชย์ เรื่อง
        การลงทุนประกอบธุรกิจอื่นของบริษัทประกันวินาศภัย

    4.  ความสามารถในการดำรงเงินกองทุนของบริษัท
        บริษัทจัดสรรเงินสำรองตามประกาศกระทรวงพาณิชย์
        และมีเงินกองทุนไว้เพียงพอตามข้อกำหนดของกรมการประกันภัย
        โดยมีสภาพคล่องเพียงพอและมีความสามารถในการชำระหนี้อยู่ในเกณฑ์ดี
        เพื่อให้การบริหารเงินเป็นไปอย่างมีประสิทธิภาพ